મોબાઇલ-ઇન્ટરનેટના આગમન પહેલાંની સિમ્પલ લાઇફ, નાનકડા સ્ટાફ-ક્વૉર્ટરમાં રહેતો મિડલ ક્લાસ પરિવાર, તેમનાં મિડલ ક્લાસ સપનાં વગેરે બધું જ ખરેખર કોઈના ઘરમાં કૅમેરા ગોઠવી દીધો હોય એટલી હદે વાસ્તવિક લાગે. ફિલ્મનું ડીટેલિંગ કેવું બારીક છે એ જુઓ : સાચુકલા ધોનીની ડાબી આંખ નીચે નાનકડો મસો છે. અહીં સ્ક્રીન પરના ધોની એવા સુશાંતના ચહેરા પર પણ એ બર્થમાર્ક દેખાય એનું ધ્યાન રખાયું છે. એ વખતનું કલકત્તાનું ડમડમ ઍરપોર્ટ, ઘરમાં રાખેલું જૂના મૉડલનું TV, ૯૦ના દાયકામાં લોકપ્રિય એવી અતારી વિડિયો-ગેમ, પેજર, ધોનીની યામાહા બાઇક અને તેની નંબર-પ્લેટ પરનું The One લખાણ, પૂર્વ ભારતમાં સમોસા માટે વપરાતો શિંગાડા શબ્દ ઍટ સેટરા. ધોનીના કોચ બંગાળી હોય તો તેના જુનવાણી સ્કૂટરનો નંબર પણ WBથી શરૂ થતો હોય. ઈવન દડાને બૅટ વડે ફટકારતી વખતે જે સાઉન્ડ આવે એ પણ એટલો જ ઑથેન્ટિક લાગે છે. કૅમેરા પણ ફિલ્મમાં ધોનીના શૉટ્સની જેમ જ હવામાં તરતો હોય એ રીતે ફરે છે, જે આપણને સીધા ધોનીની લાઇફમાં ટેલિપોર્ટ કરી આપે છે.